ЩIалэгъуалэ зэхыхьэм и лэжьыгъэр еух
«Мэшыкъуэ-2016» Кавказ Ищхъэрэ щIалэгъуалэ форумыр зэхуащIыжащ. Хэгъуэгум щрагъэкIуэкIа зэхыхьэм и унэтIыныгъэ псоми я лэжьыгъэр тэмэму кърахьэлIащ.
Форумым хэтащ Лъэпкъ IуэхухэмкIэ федеральнэ агентствэм и тхьэмадэ Баринов Игорь, «Росмолодежь»-м и унафэщI Поспелов Сергей, Кавказ Ищхъэрэм и хэгъуэгухэм я лIыкIуэхэр. Жыджэру абы зыкъыщагъэлъэгъуащ жылагъуэ лэжьакIуэхэм. УФ-м и Президентым деж Граждан жылагъуэм зегъэужьынымрэ цIыхухэм я хуитыныгъэр хъумэнымкIэ щыIэ Советым жэуап зыхь и секретарь Лантратовэ Янэ, Москва дэт кавказ клубым и унафэщI Джафаров Щамил сымэ форумым хэтхэм псалъэмакъ щхьэпэхэр драгъэкIуэкIащ.
Урысейпсо цIыхубэ фронтым и «За честные закупки» проектым, щIалэгъуалэмрэ студентхэмрэ я XIX дунейпсо фестивалым, 2019 гъэм ирагъэкIуэкIыну ЩIымахуэ Универсиадэм зэрызыхуагъэхьэзырым ныбжьыщIэхэр щагъэгъуэзащ.
ЦIыхур япэу хьэршым зэрылъатэрэ илъэс 55-рэ зэрырикъум и щIыхькIэ, щIалэгъуалэ зэхыхьэм и япэ Iыхьэр иухыху, Гагарин Юрий и пхъурылъху Караваевэ Екатеринэ фIыщIэ письмохэр хуатхащ.
Щэнхабзэ унэтIыныгъэмкIэ ныбжьыщIэхэм ядэлэжьащ Имперскэ урыс балетым и унафэщI Таранда Гедиминас, къэфакIуэ цIэрыIуэ Папунаишвили Евгений, зэIущIэ гъуэщIэгъуэнхэр ирагъэкIуэкIащ Москва дэт Цирк Иным и унафэщI Запашный Эдгар, театрымрэ киномрэ я актёр Куценкэ Гошэ, актрисэ Шкирандо Валерие сымэ.
Къыхэгъэщыпхъэщ Урысей кином и илъэсым хэту, кинематографие унэтIыныгъэм зэхыхьэм гулъытэ хэха зэрыщыхуащIар. Форумым щыIэхэр «Коробка», «Ночные стражи» киноущIэхэм ирагъэплъащ. «Ленфильм» студием и унафэщI Пичугин Александр «искусствэм щынэхъыщхьэм» теухуауэ ныбжьыщIэхэм епсэлъащ.
Хабзэ хъуауэ, форумым зыкърагъэхьэлIэ КВН-м, «Камеди Клаб» программэм хэтхэм. Апхуэдэу щIалэгъуалэр хуэзащ Реввэ Александр, Слепаков Семён, Ляпоров Алексей, Романко Илья, Тарбаев Сангаджи сымэ. Москва и Цирк Иным и гупымрэ Дагъыстэным къикIа «Да» гушыIакIуэ дуэтымрэ я зэфIэкIыр утыкум щагъэлъэгъуащ.
Псом хуэмыдэу зи щIалэгъуэхэм гукъинэж ящыхъуащ ди къэралым и спортсменхэм, Олимп чемпионхэм зэрахуэзар. Совет фигуристкэ Роднинэ Иринэ, кикбоксёр Хасиков Бату, ММА-м и урысей бэнакIуэ Березиковэ Юлие, боксымкIэ дунейпсо чемпионкэ Очигавэ Софье сымэ ныбжьыщIэхэм гуапэу кърагъэблэгъащ. Ставрополь щIыналъэм къыбгъэдэкIыу Урысейм и командэм хэту гандболымкIэ Олимп чемпион хъуа Лавров Игорь, Осетие Ищхъэрэ — Аланием и Олимп чемпионхэу Таймазов Артур (бэнэкIэ хуитымкIэ), Шанаевэ Аидэ (фехтованиемкIэ), Бароев Хьэсэн (алыдж-урым бэнэкIэмкIэ), Хугаев Алан (бэнэкIэ хуитымкIэ), Тменов Тамерлан (дзюдомкIэ) сымэ щIалэгъуалэм псалъэмакъ гъэщIэгъуэнхэр драгъэкIуэкIащ.
Форумым хэт куэд щыгуфIыкIащ зэзауэ зэхэтхэмкIэ мызэ-мытIэу чемпион хъуа, самбэмкIэ ди къэралым бгъуэ, дунейм псом плIэнейрэ чемпион щыхъуа Емельяненкэ Фёдор хуэзэну Iэмал зэраIам.
Спортсменхэм я къэпсэлъэныгъэр нэхъыбэу Рио-де-Жанейрэ щекIуэкIа Олимп джэгухэмрэ ди къэралым и спортсмен гупхэм къыкIэлъызэрахьа хьэгъэщагъэмрэ теухуат. Спорт зэхьэзэхуэхэмрэ политикэмрэ зэхэбгъэзэрыхь зэрымыхъунур, бзаджагъэкIэ ди ужь къихьахэм жылагъуэр ерыщу зэрыпэщIэтыпхъэм ныбжьыщIэхэри хьэщIэхэри тепсэлъыхьащ.
Форумым и дарэгъухэу «Россети» ПАО-м и генеральнэ унафэщI Бударгин Олег, «Почта России» ФГУП-м и генеральнэ унафэщIым и къуэдзэ Тимошин Сергей, «Курорты Северного Кавказа» АО-м инвесторхэм ядэлэжьэнымрэ проект финансированиемкIэ и дирекцэм и унафэщI Смитиенкэ Степан, Кавказ Ищхъэрэм и ХъыбарегъащIэ IэнатIэхэм я ассоциацэм и гъэзэщIакIуэ унафэщI Мусаев Ражап сымэ ныбжьыщIэхэм псалъэмакъ щхьэпэхэр драгъэкIуэкIащ. Презентацэ гъэщIэгъуэнхэр ирагъэкIуэкIащ «Сбербанк», «Ростелеком», «Минеральные воды» IуэхущIапIэхэм.
«Мэшыкъуэ-2016»-р зэрекIуэкIар ТАСС хъыбарегъащIэ агентствэмрэ «Эхо Кавказа», «Кавказ Сегодня» интернет порталхэмрэ махуэ къэс ятхыжырт.
Форумым и IыхьитIми проект гъэщIэгъуэнхэр щагъэлъэгъуащ. Проектхэм я зэпеуэм ипкъ иткIэ мы гъэм сом мелуан 35,5-рэ цIыху щхьэхуэхэм я проекти 105-м трагуэшэнущ, юридическэ IуэхущIапIэ 20-м сом мелуан 50 иратынущ.
Дыщогугъ а проектхэм я фIыгъэкIэ ди цIыхухэм я гъащIэр зымащIэкIэ нэхъ мыхъуми ефIэкIуэну.
«Мэшыкъуэ-2016» щIалэгъуалэ зэхыхьэм и пресс-IуэхущIапIэ.
